В деня преди Коледа

Какви са очакванията ви за здравеопазването през 2012 г., какво си пожелавате в професионален план и какво постигнахте през 2011 – с тези въпроси Zdrave.net се обърна към хората, от които в някаква степен зависи накъде ще върви здравеопазването в България. Какво ни казаха те в навечерието на Коледа – вижте в следващите редове:
Д-р Любомир Киров, председател на НСОПЛБ: Надявам се на по-малко популизъм и повече компетентност

През 2012 г. се надявам да продължим като организация по пътя, който сме предначертали, и да ценим постигнатото, дори когато изглежда малко, защото това което правим е процес, а не едномоментно действие. Всяка постигната, желана от ОПЛ промяна е движение напред, а частичните несполуки - коректив. Нека не ни напуска никога доверието на колегите в екипа на НСОПЛБ, а знанията и уменията, които имаме и ползваме, да се увеличават, за да бъдем полезни на ОПЛ и обществото.

Не бих казал, че очакваме нещо, защото това е пасивна позиция. Нашият екип приема, че за да се случват нещата, трябва да има ясна позиция, готови решения и да се действа за постигането им. Ще работим за промяна в някои наредби, свързани с работата и специализацията на ОПЛ, ще поставим на обсъждане пред обществото промените, които искаме да се въведат занапред в НРД, за да бъде по-добре за всички и др. Както и до сега, ще продължим да говорим открито и така, че да бъдем разбрани от хората, защото здравето е за всички, а за нас, лекарите и представителите на властта, е и отговорността да осигурим условия за по-добро здраве.

Надявам се през 2012 да срещнем повече компетентност, разбиране, желание за позитивна промяна, както и по-малко здравен популизъм и по-малко криворазбрана „спестовност” от страна на свързаните със здравеопазването държавни институции. 

Както и до сега, ние ОПЛ ще разчитаме и на вашата подкрепа и разбиране, за да стигнат нашите послания до обществото.

Нека превърнем 2012 в година на почтеност, здрав разум и знания, превърнати в положителна реалност. 

През 2011 г. се състояха седем регионални конференции под егидата на НСОПЛБ и още повече, организирани самостоятелно от нашите сдружения по места. Една Международна конференция под егидата на Международната асоциация на лекарите по обща/семейна медицина от Югоизточна Европа, организатор и домакин на която беше НСОПЛБ.

Издадохме и вече се разпространява безвъзмездно сред ОПЛ осмото от поредицата Ръководства (guidelines), изготвяни от НСОПЛБ за различни заболявания и състояния, което е на тема ваксинопрофилактика. С подкрепата на НСОПЛБ бяха отпечатани книгите „Червено око” и „Маслинова клонка в пустинята” - есета по медицинска етика и деонтология с автори доц. д-р Златко Трифонов и доц. д-р Митко Горанов, които ще са от полза за ежедневната практика на ОПЛ, както и за по-доброто разбиране на философията на изкуството на медицината. Над 600 ОПЛ в цялата страна участваха в проекти, свързани с обучение на пациентите в промоция на някои социално значими заболявания и състояние като хипертонична болест, нарушения в мастната обмяна, хиперплазия на простатната жлеза. В началото на 2012 ще бъдат публикуван анализът от данните на проучване, свързано с разпространението на хиперплазията на простатната жлеза и оценка на състоянието на пациентите, проведено в рамките на 12 месеца в рамките на инициираната от НСОПЛБ програма за „Мъжко здраве - дни на отворени врати”. В разгара на лятото стартира изцяло обновената електронна страница на нашата организация, която в момента се радва на около 11 000 посещения месечно. Бяха направени промени в наредба 40, както и в НРД, които пряко касаят работата на ОПЛ и са поредната крачка към подобряване условия и ефективността в практиките ни. Разбира се, това е само част от извършеното, за което от името на НСОПЛБ благодаря на всички, които ни подкрепиха и биха ни помогнали в това, което предстои през 2012.

Искрено пожелавам на колегите да бъдат здрави и в миговете, когато поглеждат назад във времето, да изпитват радостта от преодолените трудности и стойността на постигнато. Нека  всяка следваща година да бъде за нас още една възможност да бъдем по-добри.
